સંસ્કૃત ભાષાનાં રસિયાં એવા મારાં વડીલ બહેન શ્રી સરોજબહેને શોધી કાઢ્યું કે નંગા પર્વતનું અસલ નામ, સંસ્કૃત નામ ‘અનંગ પર્વત’ હશે. કારણ સંસ્કૃતમાં ‘નંગ’ નહિ પણ ‘નગ્ન’ શબ્દ છે. અને દરેક બરફવાળો પહાડ ઝાડપાન વગરનો હોય છે જ, આ કાંઈ એકલો જ એ રીતે નગ્ન નથી. વળી, નંગા પર્વતની પાસે જ હરમુખ પર્વતનું શિખર છે. હરમુખની સાથે નંગ નહિ પણ અનંગ હોવો જોઈએ એવો તર્ક સંભવે છે. આ ખ્યાલ સૌને ગમી ગયો. હિમાલયનાં બીજા શિખરોનાં નામ પણ યાદ આવ્યાં : કૈલાસ, નીલકંઠ, ત્રિશૂળ, ગૌરીશંકર, બધી શંકર અને પાર્વતીની આસપાસ વીંટળાયલી નામાવલિ છે. નંગા પર્વત એટલો ભવ્ય છે કે તે ખરેખર વિકરાળ લાગે છે. એને જોઈને જ જાણે ભયની એક ધ્રુજારી શરીરમાં ફરી વળે છે. અભિમાની ભયાનક કોઈ રાક્ષસ જેવો એ નંગા પર્વત ! તેને દૂરથી જ પ્રણામ !